《和吴正传五台怀古韵 其二 章华台》
元代·金涓

楚台云栋连天宇，伯气凭陵横九土。方会诸侯求鼎时，天下无周而有楚。

一朝吴蔡兵合谋，孤舟江路谁从游。宫花晓露细腰泣，空山落日饿鬼愁。

春风过眼秋萧瑟，■人一饭那能得。道傍块土栖草烟，夜寒梦落空台前。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。